text: To tyveknægte hærger villakvarter
  17 april 2017 kl. 17.04
  I løbet af 2. påskedag har politiet fået syv anmeldelser om indbrud i kvarteret omkring Søndre Tobølvej i Esbjerg. To mænd er om natten set luske omkring i kvarteret med lommelygter.
  Serieindbrud i Hjerting ved Esbjerg hen over påsken. I løbet af 2. påskedag har Syd- og Sønderjyllands Politi fået syv anmeldelser om indbrud i villakvarteret omkring Søndre Tobølvej i Hjerting ved Esbjerg.
  Et vidne så søndag nat ved 01-tiden to mænd luske rundt i sin have. Mændene flygtede, da de opdagede husets beboer.
  Erik Lindholdt, vagtchef, Syd- og Sønderjyllands Politi: "Vi vil meget gerne høre fra folk, der har set noget eller bemærket noget usædvanligt i området"
  Mændene beskrives begge som 20 - 25 år og med et dansk udseende.
  Den ene er 170 - 180 centimeter høj og almindelig af bygning. Han var iført en lys tophue med sorte kanter, og lyse sko.
  Den anden beskrives som 175 - 185 centimeter høj og ranglet bygget. Han bar en mørk hue, og havde en lommelygte i hånden.
  - Vi vil meget gerne høre fra folk, der har set noget eller bemærket noget usædvanligt i området, fortæller vagtchef ved Syd- og Sønderjyllands politi, Erik Lindholdt til TV SYD.
  Hvis man har oplysninger i sagen, eller ser mistænkelige personer, så vil politiet meget gerne kontaktes på 1-1-4.
  Vedr. indbrud i Hjerting har vi indtil videre fået anmeldt 7 forhold. Har du oplysninger/ser mistænkelige personer, så ring 114. #politidk
  
  